Ján Alojz Wagner

**Ján Alojz Wagner** (* 3. júl 1864, Slovenské Pravno – † 18. október 1930, Bratislava) bol slovenský prírodovedec a publicista. Pseudonymy: Ahasver, Homo, Motúz, Nemo, Securus, Ten istý, Vekoslav.

Jeho otec bol Samuel Wagner a matka Paulína rod. Belohorská.

## Životopis
Narodil sa 3. júla 1864 v Slovenskom Pravne. Študoval na gymnáziu v Kremnici, od 1878 v Banskej Bystrici, 18831889 na Prírodovedeckej fakulte viedenskej univerzity, kde získal doktorát filozofie (1889).

Po štúdiách úradník v poisťovni vo Viedni, Grazi, od 1896 v poisťovniach v Budapešti. Keď sa vrátil na Slovensko, založil Prvú slovenskú poisťovňu (1919) a bol jej riaditeľom. Od 1921 lektor poistnej techniky na Právnickej fakulte UK.

Patril medzi najvýznamnejších popularizátorov prírodných vied na Slovensku. Už ako študent konal meteorologické pozorovania. V polovici 80. rokov začal v slovenských novinách a kalendároch uverejňovať populárne články, hlavne z astronómie a meteorológie. V r. 1890 sa rozhodol vydávať prvý populárno-vedecký časopis u nás pod príznačným názvom Svet s cieľom „otvoriť aj národu tatranskému svet vedecký“. Žiaľ, vyšli iba tri čísla. Neskôr publikoval samostatné populárne štúdie, napríklad *Nebo a zem* (1890), *Zjavy nebeské* (1895), *Mesiac a jeho pohyby* (1901), *Franklin a hromozvod* (1902), *Človek a hviezdy* (1904), *Vzduchoplavba* (1918). Bol prvým propagátorom myšlienok teórie relativity na Slovensku. Zanechal bohatú zbierku kníh, ktorá je uložená v Univerzitnej knižnici v Bratislave.

Ako odborník v poisťovníctve vydal príručky o základoch poisťovníctva, o poisťovníctve na Slovensku, poistnej technike a i. Zakladateľ a predseda Národnej rady (1918), po 1919 predseda MO Matice slovenskej v Bratislave, zakladajúci člen Muzeálnej slovenskej spoločnosti (MSS). Treba spomenúť tiež jeho rozsiahlu spolkovú činnosť a rôzne kultúrne aktivity. Zomrel 18. októbra 1930 v Bratislave.

## Dielo
* *Nebo a Zem*, Ružomberok, 1890
* *Zjavy nebeské*, Martin, 1895
* *Rozprávočky z prírody*, Skalica, 1900, Trnava 1901
* *Mesiac a jeho pohyby*, Martin, 1901
* *Franklin a hromosvod*, Pittsburgh, 1902
* *Človek a hviezdy*, Trnava, 1904
* *Aké bude počasie*, Budapešť, 1908
* *Poisťovanie robotníctva a Zákonný článok XIX. z roku 1907*, Budapešť, 1909
* *Benjamin Franklin: životopisný nástin*, Budapešť, 1909
* *Vzduchoplavba, jej rozvoj a terajší stav*, Budapešť, 1918
* *Komunizmus v Pešti*, Bratislava, 1919
* *Poisťovníctvo na Slovensku*, Bratislava, 1924
* *Teoria relativity a čo s tym súvisí: tri prednášky*, Bratislava, 1924
* *Jedno-druhé z astronómie: z príležitosti tohoročnej oppozície Marsa*, Bratislava, 1924
* *Základy poisťovníctva*, Bratislava, pred 1928
* *Štvú proti nám!*, Bratislava, 1927
* *Na kongres do Londýna*, Bratislava, 1927
* *Viedeň a Pešť*, Bratislava, 1930
* *Vzduchoplavba, jej rozvoj a terajší stav (2. vyd.)*, Kremnica, 1930
* *Úvod do poistnej techniky*, Bratislava, 1930
* *Hviezdnaté nebo*, Trnava, 1931

## Dielo v elektronickej podobe
* ''Benjamin Franklin.'' Pešťbudín: Budap. nakl. spolok, 1909. 36 s. - dostupné online v Digitálnej knižnici UKB 

## Literatúra
* Kto bol kto v histórii Banskej Bystrice 12552000
* Ev. v dejinách slovenskej kultúry

## Externé odkazy
* 
* 
*Záznam o narodení a krste v matrike záznam číslo 32; pokrstený ako Joannes Andreas Vagner

Kategória:Slovenskí prírodovedci
Kategória:Slovenskí publicisti
Kategória:Pochovaní na Ondrejskom cintoríne
Kategória:Osobnosti zo Slovenského Pravna
Kategória:Absolventi Viedenskej univerzity
Kategória:Vyučujúci na Právnickej fakulte Univerzity Komenského v Bratislave